**บทที่ 5**

**สรุปผล อภิปรายผลและข้อเสนอแนะ**

การวิจัยเรื่อง รูปแบบการพัฒนาจริยธรรมด้านการมีวินัยของนักเรียน โรงเรียนมัธยมศึกษา ในจังหวัดพระนครศรีอยุธยา ครั้งนี้ เป็นการวิจัยและพัฒนา (Research and Development) ดำเนินการวิจัยโดยใช้การวิจัยในเชิงปริมาณและคุณภาพ (Quantitative and Qualitative Methodology) แบ่งการวิจัยออกเป็น 3 ระยะ เพื่อศึกษาปัจจัยเชิงสาเหตุที่มีอิทธิพลต่อจริยธรรมการมีวินัยของนักเรียน โรงเรียนมัธยมศึกษา จังหวัดพระนครศรีอยุธยา โดยอธิบายความสัมพันธ์เชิงสาเหตุด้วยรูปแบบความสัมพันธ์แบบสมการเชิงโครงสร้าง (Structural Equation Model: SEM) แล้วสร้างแบบจำลองปัจจัยเชิงสาเหตุที่มีอิทธิพลต่อจริยธรรมการมีวินัยของนักเรียน โรงเรียนมัธยมศึกษา นำผลการวิจัยที่ได้มาสร้างรูปแบบการพัฒนาจริยธรรมการมีวินัยของนักเรียน โรงเรียนมัธยมศึกษา และนำไปทดลองใช้ กับกลุ่มทดลอง โดยมีรายละเอียดของการดำเนินการวิจัยดังนี้

**5.1 สรุปผล**

5.1.1 ปัจจัยที่มีอิทธิพลต่อจริยธรรมการมีวินัยของนักเรียน โรงเรียนมัธยมศึกษา จังหวัดพระนครศรีอยุธยา คือ 1) การเลียนแบบครูในการมีวินัย (0.14) 2) การเลียนแบบเพื่อนในการมีวินัย (0.11) 3) การเลียนแบบผู้ปกครองในการมีวินัย (0.10) และ 4) เจตคติการมีวินัย (0.08) โดยสามารถอธิบายการผันแปรในตัวแปรผลลัพธ์ ได้ร้อยละ 79 (= 0.796)

5.1.2 ผลการสร้างรูปแบบการพัฒนาจริยธรรมการมีวินัยของนักเรียน โรงเรียนมัธยมศึกษา ได้จัดทำกิจกรรมในการพัฒนา 12 กิจกรรม ประกอบด้วย 1) ช่วยฟังหน่อย 2) วินัยที่น่ารู้ 3) วิเคราะห์และเลือกครูต้นแบบ 4) ค้นหาบุคคลต้นแบบ 5) การสร้างคุณค่าด้วยเวลา 6) คุ้นเคย 7) การรู้จักตนเอง 8) บทบาทหน้าที่ 9) การแสดงบทบาทสมมติ 10) แต่งกายดี 11) วจีไพเราะ และ 12) กิจกรรม 5 ส

โดยมีรายละเอียดกิจกรรมการพัฒนาแยกตามตัวแปรปัจจัยสาเหตุ ดังนี้

1. ด้านการเลียนแบบครูในการมีวินัย ประกอบด้วยรูปแบบการพัฒนา จำนวน 3 กิจกรรม คือ 1) กิจกรรม ช่วยฟังหน่อย 2) กิจกรรม วินัยที่น่ารู้ และ 3) กิจกรรม วิเคราะห์และเลือกครูต้นแบบ

2. ด้านการเลียนแบบเพื่อนในการมีวินัย ประกอบด้วยรูปแบบการพัฒนา จำนวน 2 กิจกรรม คือ 1) กิจกรรม ค้นหาบุคคลต้นแบบ และ 2) กิจกรรม การสร้างคุณค่าด้วยเวลา

3. ด้านการเลียนแบบผู้ปกครองในการมีวินัย ประกอบด้วยรูปแบบการพัฒนา จำนวน 3 กิจกรรม คือ 1) กิจกรรม คุ้นเคย 2) กิจกรรม การรู้จักตนเอง และ 3) กิจกรรม บทบาทหน้าที่

4. ด้านเจตคติการมีวินัย ประกอบด้วยรูปแบบการพัฒนา จำนวน 3 กิจกรรม คือ 1) กิจกรรม การแสดงบทบาทสมมติ 2) กิจกรรม แต่งกายดี และ3) กิจกรรม วจีไพเราะ

5. กิจกรรมเพิ่มเติม ประกอบด้วยรูปแบบการพัฒนา จำนวน 1 กิจกรรม คือ กิจกรรม 5 ส

5.1.3 ผลการทดลองใช้และประเมินผลการใช้รูปแบบการพัฒนาจริยธรรมการมีวินัยของนักเรียนโรงเรียนมัธยมศึกษา จังหวัดพระนครศรีอยุธยา เมื่อเปรียบเทียบความแตกต่างระหว่างกลุ่มทดลองและกลุ่มควบคุมทีละตัวแปร พบว่า ปัจจัยด้านเจตคติ มีค่านัยสำคัญทางสถิติที่ระดับ .000 ปัจจัยด้านการเลียนแบบผู้ปกครองในการมีวินัย มีค่านัยสำคัญทางสถิติที่ระดับ .000 ปัจจัยด้านการเลียนแบบสื่อในการมีวินัย มีค่านัยสำคัญทางสถิติที่ระดับ .031 ปัจจัยด้านการเลียนแบบเพื่อนในการมีวินัย มีค่านัยสำคัญทางสถิติที่ระดับ .000 และปัจจัยด้านจริยธรรมการมีวินัย ซึ่งเป็นตัวแปรร่วม มีค่านัยสำคัญทางสถิติที่ระดับ .011 ซึ่งแสดงว่า การพัฒนาจริยธรรมด้านการมีวินัยของนักเรียนกลุ่มทดลองและกลุ่มควบคุม แตกต่างกันอย่างมีนัยสำคัญทางสถิติที่ระดับ .05 โดยกลุ่มทดลอง มีการพัฒนาจริยธรรมด้านการมีวินัยของนักเรียน ดีขึ้นกว่ากลุ่มควบคุม

**5.2 อภิปรายผล**

5.2.1 ผลการศึกษาแบบจำลองความสัมพันธ์เชิงสาเหตุที่มีอิทธิพลต่อการพัฒนาจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา

ผู้วิจัยได้ตั้งสมมติฐานการวิจัยว่า ปัจจัยที่มีอิทธิพลต่อจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา ประกอบด้วย 6 ปัจจัย คือ 1) ปัจจัยด้านความรู้เรื่องวินัยนักเรียน 2) ปัจจัยด้านเจตคติในด้านวินัย 3) ปัจจัยด้านการเลียนแบบผู้ปกครองในการวินัย 4) ปัจจัยด้านการเลียนแบบสื่อในการมีวินัย 5) ปัจจัยด้านการเลียนแบบเพื่อนในการมีวินัย และ 6) ปัจจัยด้านการเลียนแบบครูในการมีวินัย ผลการวิเคราะห์ปัจจัยที่มีอิทธิพลต่อจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา โดยใช้การวิเคราะห์สมการเชิงโครงสร้าง (Structural Equation Model : SEM) โดยโปรแกรมลิสเรล (LISREL for Windows) เพื่ออธิบายอิทธิพลเส้นทาง (Path Analysis) หรือปัจจัยเชิงสาเหตุโดยสมการเชิงโครงสร้าง อธิบายความสัมพันธ์ระหว่างปัจจัยต่าง ๆ ของตัวแปรต้น ตัวแปรคั่นกลางที่ส่งผลทั้งโดยตรงและโดยอ้อมต่อตัวแปรตาม โดยกำหนดระดับนัยสำคัญทางสถิติที่ระดับ .05 (Level of Significance .05) พบว่า มีเพียง 4 ปัจจัย ที่มีอิทธิพลต่อจริยธรรมการมีวินัยของนักเรียน โรงเรียนมัธยมศึกษา อย่างมีนัยสำคัญทางสถิติที่ระดับ .05 คือ ได้แก่ 1) การเลียนแบบครูในการมีวินัย มีค่าอิทธิพลโดยรวม เท่ากับ 0.14 2) การเลียนแบบเพื่อนในการมีวินัย มีค่าอิทธิพลโดยรวม เท่ากับ 0.11 3) การเลียนแบบผู้ปกครองในการมีวินัย มีค่าอิทธิพลโดยรวม เท่ากับ 0.10 และ 4) เจตคติการมีวินัย มีค่าอิทธิพลโดยรวม เท่ากับ 0.08 ผู้วิจัยจึงได้นำปัจจัยทั้ง 4 ปัจจัย มาอภิปรายผล ดังนี้

5.2.1.1 ปัจจัยด้านการเลียนแบบครูในการมีวินัย

การเลียนแบบครูในการมีวินัย มีอิทธิพลต่อจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา มีค่าอิทธิพลโดยรวม มากที่สุดคือ เท่ากับ 0.14 สอดคล้องกับการศึกษาของคมคาย ชิโนดม (2534, น. 59–60 ) ได้ทำการศึกษา ผลการใช้แม่แบบที่มีต่อพฤติกรรมการมีวินัยของนักเรียนชั้นมัธยมศึกษาปีที่ 4 โรงเรียนอัสสัมชัญศรีราชา จังหวัดชลบุรี กลุ่มตัวอย่างจำนวน 48 คน สุ่มอย่างง่าย เป็นกลุ่มทดลองและกลุ่มควบคุม กลุ่มละ 24 คน กลุ่มทดลองใช้เทคนิคแม่แบบ กลุ่มควบคุมใช้การสอนแบบปกติ หลังการทดลอง พบว่า นักเรียนในกลุ่มทดลองมีพฤติกรรมการมีวินัยสูงขึ้นกว่าเดิมอย่างมีนัยสำคัญทางสถิติที่ระดับ .01 และการใช้เทคนิคแม่แบบทำให้นักเรียนมีพฤติกรรมการมีวินัยสูงกว่าการสอนแบบปกติอย่างมีนัยสำคัญทางสถิติที่ระดับ .01

ผู้วิจัย พบว่า การเลียนแบบครูในด้านการมีวินัยของนักเรียน ซึ่งเป็นปัจจัยภายนอกที่มีอิทธิพลรวมต่อจริยธรรมการมีวินัยของนักเรียน โรงเรียนมัธยมศึกษามากที่สุด เป็นสิ่งที่สำคัญในการทำให้เกิดพฤติกรรม ต่าง ๆ โดยเฉพาะการมีอิทธิพลต่อการแสดงออกถึงการมีวินัยของนักเรียน ดังนั้นการพัฒนาการเลียนแบบครูในด้านการมีวินัยของนักเรียน จึงเป็นการพัฒนาที่จะต้องจัดหา หรือสร้างบุคคลต้นแบบควบคู่กันไปด้วย จะเป็นการปลูกฝังให้นักเรียนประพฤติปฏิบัติและควบคุมตนเองตามข้อบังคับ ระเบียบแบบแผน และรวมไปถึงในด้านของการมีวินัย

5.2.1.2 ปัจจัยด้านการเลียนแบบเพื่อนด้านการมีวินัย

การเลียนแบบเพื่อนในการมีวินัย มีอิทธิพลต่อจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา มีค่าอิทธิพลโดยรวม เท่ากับ 0.11 สอดคล้องการศึกษาของ เรณูรัชต์ ประสิทธิเกตุ (2542, น. 50 ) ที่ได้ทำการศึกษา ผลของการใช้กิจกรรมกลุ่มที่มีต่อการมีวินัยของนักเรียนชั้นประถมศึกษาปีที่ 3 โรงเรียนสาธิตมหาวิทยาลัยศรีนครินทรวิโรฒ ประสานมิตร (ฝ่ายประถม) กลุ่มตัวอย่างจำนวน 15 คน ซึ่งได้มาจากการสุ่มอย่างง่ายจากประชากร หลังจากการทดลอง พบว่า นักเรียนมีการมีวินัยมากขึ้น หลังจากได้รับการใช้กิจกรรมกลุ่มอย่างมีนัยสำคัญทางสถิติที่ระดับ .01 และยังสอดคล้องกับพฤติพล นิ่มพร้าว(2547, น. 61) ที่ได้ทำการ ศึกษา ปัจจัยที่ส่งผลต่อการมีวินัยของนักเรียนช่วงชั้นที่ 3 โรงเรียนนวมินทราชินูทิศสตรีวิทยาพุทธมณฑล หลังจากการศึกษา พบว่า สัมพันธภาพระหว่างนักเรียนกับเพื่อนส่งผลต่อการมีวินัยของนักเรียนช่วงชั้นที่ 3 เป็นอันดับที่สอง นักเรียนที่มีสัมพันธภาพกับเพื่อนที่ดีทำให้มีการมีวินัยมาก

ผู้วิจัย พบว่า การเลียนแบบเพื่อนในการมีวินัย มีค่าอิทธิพลโดยรวมต่อจริยธรรมด้านการมีวินัยของนักเรียนมัธยม ในจังหวัดพระนครศรีอยุธยา เป็นอันดับสอง รองลงมาจากการเลียนแบบครูในการมีวินัย ซึ่งสอดคล้องกับ ณรงค์ เส็งประชา(2538, น. 166 ) ที่ได้ให้แนวคิดเกี่ยวกับกลุ่มเพื่อนไว้ว่า กลุ่มเพื่อนจะช่วยให้เด็กได้เรียนรู้สิ่งใหม่ ๆ ที่อาจไม่ได้รับจากครอบครัว หรือผู้ใหญ่ เช่น เพศศึกษา ความเสมอภาคความเป็นผู้นำในกลุ่มเพื่อน เด็กจะเป็นตัวของตนเองมากขึ้น เด็กจะเลือกคบเพื่อนที่ถูกใจ และอาจนำพฤติกรรม ต่าง ๆ ของเพื่อนมาใช้เป็นแนวปฏิบัติของตน

5.2.1.3 ปัจจัยด้านการเลียนแบบผู้ปกครองในการมีวินัย

การเลียนแบบผู้ปกครองในการมีวินัย มีอิทธิพลโดยรวมต่อจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา เท่ากับ 0.10 สอดคล้องกับการศึกษาของ Stinnett, Walters ;and Evelyn (1984, p. 302, Skelly and White 1977) ได้ทำการศึกษาเกี่ยวกับวิธีการอบรมเลี้ยงดูแบบอนุรักษ์ และวิธีการอบรมเลี้ยงดูแบบสมัยใหม่ โดยศึกษากับครอบครัวทั้งสิ้น 1,250 ครอบครัว ซึ่งผลการศึกษา พบว่า ครอบครัวที่มีวิธีอบรมเลี้ยงดูแบบอนุรักษ์จะทำให้เด็กมีค่านิยมด้านศาสนา ด้านการมีวินัย ด้านการทำงานหนัก และด้านความมั่นคงทางการเงิน ส่วนวิธีการอบรมเลี้ยงดูแบบสมัยใหม่จะทำให้เด็กมีค่านิยมด้านศาสนา ด้านการมีวินัย ด้านความซื่อสัตย์ และด้านการประสบความสำเร็จและคล้ายคลึงกับที่ Klass (1984, pp. 405-A) ได้ทำการศึกษาเกี่ยวกับค่านิยม ผลกระทบ จากห้องเรียนและสังคม วัฒนธรรม ด้วยวิธีการศึกษาแบบเฝ้าดูตลอดเวลา โดยทำการสังเกตเด็กในกลุ่มทุกวัน ผลการศึกษาพบว่า ค่านิยมของนักเรียนส่วนหนึ่งได้รับผลมาจากการถ่ายทอดมาจากครอบครัว และภูมิหลังของเด็ก

ผู้วิจัย พบว่า สัมพันธภาพระหว่างนักเรียนกับบิดามารดา ผู้ปกครอง เป็นความสัมพันธภาพที่มีต่อกันและแสดงออกในรูปแบบความรัก ความเข้าใจ ทั้งด้วยวาจาและพฤติกรรม จึงเป็นตัวสร้างผลสัมฤทธิ์ที่บิดามารดา ผู้ปกครองให้กับบุตรหรือนักเรียนที่มีอยู่ในครอบครัวมีวินัย ส่งอิทธิพลต่อการมีวินัยของนักเรียน โรงเรียนมัธยมศึกษา

5.2.1.4 ปัจจัยด้านเจตคติการมีวินัย

เจตคติการมีวินัย มีอิทธิพลต่อจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยาโดยรวม เท่ากับ 0.08 สอดคล้องการศึกษาของ อภิญญา ทหราวานิช (2552, น. 55) ได้ทำการศึกษาเรื่อง เจตคติของนักศึกษาที่มีต่อวินัยในตนเองในชั้นเรียน และแรงจูงใจใฝ่สัมฤทธิ์ทางการเรียน และตรงกับแนวคิดการเปลี่ยนแปลงเจตคติ ของสุชา จันทร์เอม และสุรางค์ จันทร์เอม (2521, น. 110-111) กล่าวว่า เจตคติหรือทัศนคติของบุคคลสามารถเปลี่ยนแปลงได้เนื่องมาจาก

1) การชักชวน (Persuasion) ทัศนคติจะเปลี่ยนแปลงหรือปรับปรุงใหม่ได้หลังจากที่ได้รับคำแนะนำ บอกเล่า หรือได้รับความรู้เพิ่มพูนขึ้น

2) การเปลี่ยนแปลงกลุ่ม (Group Change) ช่วยเปลี่ยนทัศนคติของบุคคลได้

3) การโฆษณาชวนเชื่อ (Propaganda) เป็นการชักชวนให้บุคคลหันมาสนใจหรือรับรู้โดยการสร้างสิ่งแปลก ๆ ใหม่ ๆ ขึ้น

สิ่งที่มีอิทธิพลต่อเจตคติ คือ

1) บิดา มารดา ของเด็ก

2) ระเบียบแบบแผน วัฒนธรรมของสังคม

3) การศึกษาเล่าเรียน

4) สิ่งแวดล้อมในสังคม

5) การพักผ่อนหย่อนใจที่แต่ละคนใช้ประจำตัว

และยังสอดคล้องกับ ชม ภูมิภาค (2516, น. 65) ซึ่งได้อธิบายว่าเจตคติเปลี่ยนแปลงได้ ปัจจัยที่จะช่วยให้เจคติเปลี่ยนแปลงได้มีหลายประการเช่น

1) ความกดดันของกลุ่ม (Group Pressure) หากกลุ่มจะสามารถให้รางวัลหรือลงโทษได้ย่อมจะมีแรงกดดันมากในการที่จะกดดันทิศทางเจตคติของเราสิ่งยั่วยุที่เป็นรางวัลนั้นได้แก่ความเป็นผู้มีคนรู้จักมากการเลื่อนตำแหน่งการงาน สัญลักษณ์ของการยอมรับนับถือเป็นต้น ส่วนสิ่งยั่วยุที่เป็นการลงโทษก็เช่น การเสียเพื่อนฝูง เสียชื่อเสียง เสียตำแหน่งเป็นต้น ยิ่งเรามีความผิดปกติไปจากกลุ่มเท่าใดแรงบีบบังคับของหมู่มีมากเท่าใดหรือยิ่งหมู่กลุ่มนั้น ยิ่งเราต้องการเป็นสมาชิกของหมู่ใด แรงบีบบังคับของหมู่ย่อมมีมากเท่านั้นหรือยิ่งหมู่กลุ่มต้องการเรามากเท่าใดกลุ่มก็ยิ่งต้องการให้เราปฏิบัติตามมาตรฐานของกลุ่มเท่านั้น กลุ่มที่มีเกียรติศักดิ์หรือศักดิ์ศรีต่ำในหมู่อาจจะกระทำผิดแปลกไปได้บ้างแต่ยิ่งมีตำแหน่งสูงหรือศักดิ์ศรีสูงแล้วกระทำผิดมาตรฐานเพียงนิดเดียวแรงกดดันของหมู่จะเกิดขึ้นทันทีเพื่อให้ปฏิบัติอยู่ในแนว

นอกจากนี้แรงกดดันของกลุ่มจะมีมากก็คือ การที่ไม่มีมาตรฐานอื่นที่จะปฏิบัติหรือมีน้อยทางที่จะเลือกหรือเราไม่มีความรู้มากมายนักในเรื่องนั้นบุคคลมักจะเปลี่ยนความคิดเห็นหรือเจตคติหากกลุ่มของเขาที่ยึดอยู่เปลี่ยนแปลงไปตัวอย่างเช่น กรรมกร แรก ๆ อาจไม่สนใจกัน รวมเป็นสมาคมแต่ต่อมาหากรู้ว่าคนอื่น ๆ ในกลุ่มรับฟังความคิดเห็นนั้น เขาก็อาจเปลี่ยนความคิดยิ่งกลุ่มมีความเป็นเอกภาพเท่าใดแรงกดดันของกลุ่มยิ่งมีผลเท่านั้นเรื่องอำนาจของความกดดันของกลุ่มอันมีอิทธิพลต่อการเปลี่ยนแปลงนั้นอาจจะเป็นไปได้ 4 กรณีคือ

1.1 เราอาจปฏิเสธบรรทัดฐานของกลุ่มและยึดมั่นในเจตคติของเราและเราอาจจะก้าวร้าวยิ่งขึ้นหากเราเชื่อว่ากลุ่มไม่มีผลบีบบังคับเรามากนักหรือเรามีความภักดีต่อกลุ่มอื่นมากกว่า

1.2 เราอาจจะไม่เปลี่ยนแปลงต่อเจตคติของเราแต่เราปฏิบัติตามกลุ่มเพราะเหตุผลภายนอกอย่างอื่นโดยถือว่าเป็นส่วนตัวและเราไม่เห็นด้วยแต่ส่วนรวมทำเช่นนั้นก็ต้องปฏิบัติตาม

1.3 เราอาจยอมรับบรรทัดฐานของกลุ่มเพียงผิวเผิน ภายในส่วนลึกของจิตใจเราไม่ยอมเปลี่ยนแต่พอเราออกไปอยู่กลุ่มอื่นเราจะได้เห็นว่าเราเปลี่ยนแปลงเป็นอย่างอื่น

1.4 เราอาจจะนำเอาบางส่วนของบรรทัดฐานของกลุ่มมาผนวกกับความเชื่อของเราและปฏิเสธบางส่วน

2) ประสบการณ์ที่น่าพึงพอใจหรือไม่น่าพึงพอใจ เราอาจเปลี่ยนแปลง เจตคติไปได้เมื่อได้รับประสบการณ์ที่น่าพอใจหรือไม่น่าพอใจเช่น นายแดงเข้าทำงานบริษัทหนึ่งเพราะเขาเชื่อว่าจะมีความก้าวหน้าแต่พบว่าหัวหน้าของเขาเป็นคนขี้อิจฉาเมื่อเขาเกิดเสนอความคิดเห็นดี ๆ เพื่อปฏิบัติหัวหน้าอาจจะเห็นว่าการเสนอแนะของเขาเช่นนั้นทำให้ฐานะของเขาสั่นคลอนและนอกจากนั้นยังทราบดีว่าเพื่อนร่วมงานของเขาไปฟ้องแก่หัวหน้างานบ่อย ๆ เขาจึงอาจเปลี่ยนเจตคติไปอีกแบบหนึ่งคือมองไม่เห็นความก้าวหน้าในการทำงานกับบริษัทนี้ เช่นนี้เป็นต้น

3) อิทธิพลของกลุ่มบุคคลที่มีชื่อเสียง บุคคลที่มีชื่อเสียงในความหมายนี้อาจจะเป็นเพื่อนซึ่งเรานับถือความคิดของเขาหรืออาจจะเป็นผู้เชียวชาญทางด้านความพิเศษต่าง ๆ ตัวอย่างที่เห็นได้ชัดในเรื่องนี้ก็คือ การโฆษณา ซึ่งมักจะใช้คนมีชื่อเสียงไปยุ่งเกี่ยว เช่น ดาราภาพยนตร์ชื่อดังคนนั้นใช้สบู่ยี่ห้อนั้น ๆ เป็นต้น

ผู้วิจัย พบว่า เจตคติในด้านการมีวินัยของนักเรียน เป็นสิ่งที่สำคัญในการทำให้เกิดพฤติกรรม ต่าง ๆ โดยเฉพาะการมีอิทธิพลต่อการแสดงออกถึงการมีวินัยของนักเรียน ดังนั้นการสร้างเจตคติที่ดีปลูกฝังให้นักเรียนประพฤติปฏิบัติและควบคุมตนเองตามข้อบังคับ ระเบียบแบบแผน และรวมไปถึงในด้านของการมีวินัย เพื่อความสุขในชีวิตของตน และความเป็นระเบียบเรียบร้อยของสังคม ดังนั้น เจตคติเรื่องวินัยของนักเรียน จึงเป็นสิ่งที่ส่งผลกำกับพฤติกรรมในการแสดงออกในทางที่ถูกที่ควร และเหมาะสม

5.2.2 ผลการทดลองและประเมินผลการใช้รูปแบบพัฒนาจริยธรรมการมีวินัย ของนักเรียนโรงเรียนมัธยมศึกษา ในจังหวัดพระนครศรีอยุธยา

โดยการเปรียบเทียบก่อนและหลังการทดลองใช้รูปแบบการพัฒนาจริยธรรมการมีวินัยของนักเรียนโรงเรียนมัธยมศึกษา ในจังหวัดพระนครศรีอยุธยา ด้วยสถิติวิเคราะห์ MACOVA พบว่า หลังการทดลองใช้รูปแบบการพัฒนาจริยธรรมการมีวินัยของนักเรียนโรงเรียนมัธยมศึกษา ที่ผู้วิจัยสร้างขึ้น จริยธรรมด้านการมีวินัยของนักเรียนกลุ่มทดลอง และกลุ่มควบคุม แตกต่างกันอย่างมีนัยสำคัญทางสถิติที่ระดับ .05 สามารถอภิปรายผลได้ ดังนี้

5.2.2.1 การพัฒนาด้านการเลียนแบบครูด้านการมีวินัย

สมศักดิ์ ศรีสันติสุข(2528, น. 79) กล่าวว่า สถานศึกษา และครูมีหน้าที่ในด้านการอบรมสมาชิกในสังคม ให้รู้จักระเบียบแบบแผนของสังคม ด้านการพัฒนาคุณภาพของสมาชิกในสังคม และด้านทำหน้าที่ถ่ายทอด สะสม พัฒนา และเปลี่ยนแปลงวัฒนธรรมของสังคม เพื่อดำรงไว้ซึ่งการจัดระเบียบสังคมและ กาญจนา ศรีกาฬสินธุ์(2533, น. 299–242 ) กล่าวว่า ครู- อาจารย์ ควรเป็นคนที่มีจิตใจมั่นคง มีความจริงใจ และที่สำคัญครูต้องมีความยุติธรรม มีความพยายามช่วยให้นักเรียนทุกคนได้มีโอกาสประสบความสำเร็จ ให้ความสำคัญและให้ความใกล้ชิดกับนักเรียนอย่างเหมาะสม มีความตระหนักในการที่จะสร้างเด็กให้มีความสึกต่อตนเองในทางบวก เพื่อเป็นพื้นฐานในการสร้างวินัยในตนเองให้แก่เด็ก และจะได้ปฏิบัติตนในแนวทางที่ดีและถูกต้องในอนาคต

จากการสังเกตการณ์หลังการทดลองใช้รูปแบบการพัฒนาการเลียนแบบครู ในการมีวินัย กับกลุ่มทดลอง ผู้วิจัยมีข้อสังเกต ดังนี้

1) นักเรียน มีความมั่นใจในการคัดเลือกครูต้นแบบในด้านการมีวินัย

2) นักเรียนมีความเข้าใจ และรับรู้ถึงแนวคิดของการมีวินัย ในโรงเรียน

3) มีความไว้วางใจ รักษาคำพูดคำสัญญา มีความรับผิดชอบ

4) มีความสัมพันธ์กับครูที่ดีมากยิ่งขึ้น และขจัดความขัดแย้งระหว่างตนเองกับครูได้เป็นอย่างดี

5.2.2.2 การพัฒนาด้านการเลียนแบบเพื่อนในการมีวินัย

ณรงค์ เส็งประชา(2538, น. 166 ) ให้แนวคิดเกี่ยวกับกลุ่มเพื่อนไว้ว่า กลุ่มเพื่อนจะช่วยให้เด็กได้เรียนรู้สิ่งใหม่ ๆ ที่อาจไม่ได้รับจากครอบครัว หรือผู้ใหญ่ เช่น เพศศึกษา ความเสมอภาคความเป็นผู้นำในกลุ่มเพื่อน เด็กจะเป็นตัวของตนเองมากขึ้น เด็กจะเลือกคบเพื่อนที่ถูกใจ และอาจนำพฤติกรรมต่าง ๆ ของเพื่อนมาใช้เป็นแนวปฏิบัติของตน

จากการสังเกตการณ์หลังการทดลองใช้รูปแบบการพัฒนาการเลียนแบบเพื่อน กับกลุ่มทดลอง ผู้วิจัยมีข้อสังเกต ดังนี้

1) นักเรียน มีความกระฉับกระเฉง สนุกสนาน และตื่นตัวอยู่เสมอ

2) มีความพร้อมที่จะเข้าร่วมกิจกรรมตลอดเวลา

3) มีความไว้วางใจ รักษาคำพูดคำสัญญา มีความรับผิดชอบ และระมัดระวังในการปฏิบัติตามระเบียบ วินัยของโรงเรียน

4) มีมนุษย์สัมพันธ์กับเพื่อน คนรอบข้าง และขจัดความขัดแย้งระหว่างเพื่อน

5.2.2.3 การพัฒนาด้านการเลียนแบบผู้ปกครองในการมีวินัย

Cox and Leager (1961, pp. 639-648) ได้อธิบายเรื่อง ความรักที่บิดามารดามีต่อบุตรไว้ว่า มีลักษณะพฤติกรรม ดังต่อไปนี้

1) การให้ความสำคัญกับบุตรเป็นอันดับแรก ได้แก่ การอบรมเลี้ยงดูโดยการให้สิ่งที่บุตรต้องการจริง ๆ พอ ๆ กับการให้โดยที่บิดามารดาคิดว่าบุตรต้องการ และบิดามารดาหวังว่าบุตรอาจจะมีความต้องดาร

2) การให้ตรงตามพัฒนาการ ได้แก่ บิดามารดาตั้งความมุ่งหมายการเรียกร้องไว้เหมาะสมกับความสามารถทางอารมณ์ สังคม ร่างกาย และทักษะของบุตรที่พึงมีได้ตามขั้นตอนของการพัฒนาการ

3) การยอมรับและยกย่องบุตร ได้แก่ การแสดงออกโดยบิดามารดาแสดงความรักแก่บุตร และยอมรับบุตรแต่ละคนตามความสามารถ และขีดจำกัดของสมอง อารมณ์และร่างกาย

จากการสังเกตการณ์หลังการทดลองใช้รูปแบบการพัฒนาด้านการเลียนแบบผู้ปกครองในการมีวินัย กับกลุ่มทดลอง ผู้วิจัยมีข้อสังเกต ดังนี้

1) นักเรียน ในกลุ่มทดลอง มีความรักครอบครัว ผู้ปกครองมากขึ้น

2) มีความพร้อมที่จะดูแล ปกป้อง ผู้ปกครอง และสถาบันครอบครัวตลอดเวลา

3) อธิบายความสัมพันธ์กับครอบครัว ผู้ปกครอง และ คนรอบข้าง ได้ในทิศทางเชิงบวก

5.2.2.4 การพัฒนาด้านเจตคติการมีวินัย

สุชา จันทร์เอม และสุรางค์ จันทร์เอม (2520, น. 110-111) กล่าวว่า เจตคติเป็นความรู้สึกของบุคคลที่มีต่อสิ่งต่าง ๆ อันเป็นผลเนื่องมาจากการเรียนรู้ ประสบการณ์ และเป็นตัวกระตุ้นให้บุคคลแสดงพฤติกรรมหรือแนวโน้มที่จะตอบสนองต่อสิ่งเร้านั้น ๆ ไปในทิศทางหนึ่ง อาจเป็นไปในทางสนับสนุนหรือคัดค้านก็ได้ ทั้งนี้ขึ้นอยู่กับขบวนการการอบรมให้การเรียนรู้ระเบียบวิธีของสังคม ซึ่งเจตคตินี่จะแสดงออกหรือปรากฏให้เห็นชัดในกรณีที่สิ่งเร้านั้นเป็นสิ่งเร้าทางสังคม

5.2.3 องค์ประกอบของเจตคติ

องค์ประกอบของเจตคติมี 3 ประการ ได้แก่

1. ด้านความคิด (Cognitive Component) หมายถึง การรับรู้และวินิจฉัยข้อมูล ต่าง ๆ ที่ได้รับ แสดงออกมาในแนวคิดที่ว่าอะไรถูก อะไรผิด

2. ด้านความรู้สึก (Affective Component) หมายถึง ลักษณะทางอารมณ์ของบุคคลที่สอดคล้องกับความคิด เช่น ถ้าบุคคลมีความคิดในทางที่ไม่ดีต่อสิ่งใด ก็จะมีความรู้สึกที่ไม่ดีต่อสิ่งนั้นด้วย จึงแสดงออกมาในรูปของความรู้สึกไม่ชอบหรือไม่พอใจ

3. ด้านพฤติกรรม (Behavior Component) หมายถึง ความพร้อมที่จะกระทำ ซึ่งเป็นผลมาจากความคิดและความรู้สึกและจะออกมาในรูปของการยอมรับหรือปฏิเสธ การปฏิบัติหรือไม่ปฏิบัติ

จากการสังเกตการณ์หลังการทดลองใช้รูปแบบการพัฒนาเจตคติในการมีวินัย กับกลุ่มทดลอง ผู้วิจัยมีข้อสังเกต ดังนี้

1. นักเรียน ในกลุ่มทดลอง มีความรับผิดชอบในตนเอง และกิจกรรมที่ได้รับมอบหมายมากขึ้น

2. มีความพร้อมที่จะเข้าร่วมกิจกรรมตลอดเวลา

3. มีความไว้วางใจ รักษาคำพูดคำสัญญา และระมัดระวังในการปฏิบัติงาน

4. มีการแสดงออกถึงภาวะผู้นำ เป็นบุคคลตัวอย่างในเรื่องวินัยให้กับบุคคลอื่นได้เป็นอย่างดี

**5.3 ข้อเสนอแนะ**

5.3.1 ข้อเสนอแนะเพื่อนำผลวิจัยไปใช้

การพัฒนาจริยธรรมการมีวินัย ในนักเรียนมัธยมศึกษา ควรประกอบด้วย ปัจจัยด้านเจตคติการมีวินัย ปัจจัยด้านการเลียนแบบผู้ปกครองในการมีวินัย ปัจจัยด้านการเลียนแบบครูในการมีวินัย และปัจจัยด้านการเลียนแบบเพื่อนในการมีวินัยของนักเรียน โรงเรียนมัธยมศึกษา เพราะว่านักเรียนมัธยมศึกษาเป็นประชาชนที่มีอายุอยู่ในกลุ่มเยาวชน ที่จะเป็นอนาคตของชาติต่อไป การทำให้นักเรียน โรงเรียนมัธยมศึกษา มีจริยธรรมด้านการมีวินัยจึงเป็นสิ่งสำคัญอย่างยิ่ง เพราะการมีจริยธรรมการมีวินัยตั้งแต่มีอายุยังน้อย เมื่อโตขึ้นจะเป็นตัวอย่างที่ดี ในการมีวินัยในสังคม

5.3.2 ข้อเสนอแนะเพื่อทำการวิจัยครั้งต่อไป

5.3.2.1 การมีการเลียนแบบเพื่อนในการมีวินัย เจตคติการมีวินัย การเลียนแบบผู้ปกครองในการมีวินัย และการเลียนแบบครุในการมีวินัย ในการปฏิบัติตนของนักเรียน โรงเรียนมัธยมศึกษา เป็นตัวแปรที่มีความสำคัญที่มีอิทธิพลต่อการแสดงพฤติกรรมเกี่ยวกับจริยธรรมการมีวินัย ตามบทบาทของการเป็นนักเรียนมัธยม จึงควรมีการศึกษาวิจัยในการสร้างหลักสูตรอบรมหรือเป็นหลักสูตรการเรียนการสอนในระดับมัธยม เพื่อพัฒนาจริยธรรมการมีวินัยของนักเรียน โรงเรียนมัธยมศึกษา

5.3.2.2 ควรมีการวิจัยเปรียบเทียบจริยธรรมด้านการมีวินัยของนักเรียน โรงเรียนมัธยมศึกษา โดยมีปัจจัยในการศึกษา ได้แก่ ปัจจัยด้านการเลียนแบบเพื่อนในการมีวินัย ปัจจัยด้านเจตคติการมีวินัย ปัจจัยด้านการเลียนแบบผู้ปกครองในการมีวินัย และปัจจัยด้านการเลียนแบบครูในการมีวินัย ระหว่างโรงเรียนขององค์กรภาครัฐและภาคเอกชน เนื่องจากทั้งสองประเภทมีลักษณะและวัตถุประสงค์ นโยบายในการบริหารและการดำเนินงานแตกต่างกัน

5.3.2.3 เพื่อให้เกิดความชัดเจนในผลการวิจัย จึงควรมีการศึกษาในลักษณะที่ตัวแปร แต่ละตัวสามารถส่งผลซึ่งกันและกันได้ หรือมีอิทธิพลย้อนกลับได้ จะเป็นการศึกษาที่สอดคล้องกับสภาพความเป็นจริงมากที่สุด

5.3.2.4 ในการวิจัยการทดลองใช้รูปแบบการพัฒนาจริยธรรมการมีวินัย ของนักเรียน โรงเรียนมัธยมศึกษา ในจังหวัดพระนครศรีอยุธยา เป็นพื้นที่ ที่ผู้วิจัยเดินทางไปเก็บข้อมูลและสังเกตการณ์ได้สะดวก เนื่องจากมีข้อจำกัด ด้วยระยะเวลา และงบประมาณการวิจัย ดังนั้น การอ้างอิง ไปสู่หน่วยงานอื่นมีข้อจำกัด จึงควรมีการวิจัยและทดลองในหน่วยงานอื่น เพื่อศึกษาและเปรียบเทียบผลการวิจัยที่พบในการพัฒนาจริยธรรมการมีวินัยของนักเรียน โรงเรียนมัธยมศึกษาด้วย